정조 21년
今五月二十二日卯時上御誠正閣藥房入診時原任大臣閣臣承候諸承旨持公事次對同爲入侍時藥房提調沈煥之行右承旨金履翼行都承旨趙鎭寬行左承旨洪仁浩左副承旨李勉兢右副承旨李海愚同副承旨金達淳假注書徐俊輔李允謙記事官吳泰曾金履永檢校待敎沈象奎領議政洪樂性左議政蔡濟恭領敦寧金履素右議政李秉模原任直提學徐浩修徐龍輔鄭大容檢校直閣金勉柱原任直閣南公轍金祖淳檢校待敎徐有榘原任待敎李存秀事變假注書南度中行判尹金文淳行上護軍金持默行禮曹判書閔鍾顯兵曹判書權吏曹判書李秉鼎開城留守黃昇源行護軍李書九校理朴吉源醫官柳光翼金孝儉金光國白成一李周憲李惟鑑玄必彩吳仁豐以次進伏訖樂性等曰多日淸齋之餘聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣大臣問候際玉堂朴吉源隨而起伏仁浩曰問候事體何等至重而入侍玉堂朴吉源輕先起伏於大臣閣臣問候之時事甚未安推考何如上曰依爲之出擧條樂性曰臣之義在必遞前後箚牘及筵席陳懇屢煩仰瀆此非臣一身私計也人臣進退之節實關朝廷之四維臣之忝叨是職今已五載一無猷爲絲毫無補病中思惟如添一病頃伏奉登筵後體諒之敎一念企望食息靡弛伏願亟降許免之音以卒生成之澤俾公無曠職之歎私無妨賢之嫌焉上曰卿之動作有勝於前誠亦奇幸八耋上相古豈有之耶故相金在魯久居相府而猶不若今領相之受几杖後尙以首揆坐鎭廊廟也卿旣受几受杖至於三字銜則何時不可乎所以靳許者此也且其間不無一二疏章間云云之語而皆以彌綸爲事者蓋爲卿八耋上相之爲朝廷吉祥今則卿又如是陳懇當問於僚相而處之矣仍敎濟恭等曰領相之言卿等以爲如何濟恭曰領相年至八耋位到上相而又蒙几杖之殊恩陳懇乞解人情之必然而以臣觀之筋力精神有勝於前矣履素曰八十上相至受几杖之恩當者之必欲辭免無怪其然而元老旣不以筋力責之則臥閤論道有何不可乎秉模曰精神筋力有勝無減則豈可輕議其遞免乎上曰卿等則事關首相固難以許副爲言而前後章奏間云云之說雖令還給朝廷擧措先觀廉防況上相之去就乎今番則予當體諒矣樂性曰伏承下敎臣心感祝有不可勝達從今優閑養病得以歌詠聖澤以終太平餘年庶或爲涓埃萬一之報則此莫非我殿下恩賜也上曰有時召接西樞與時相固無間焉而八十元老之復入揆地有未可知予心固悵然矣樂性曰臣之下情亦不任耿結之至而雖在西樞若有召命則豈敢不卽爲趨承仰覲耿光乎但伏承悵然之敎感淚自爾盈眶矣命書傳敎曰五載首相八旬元輔中書初有之事而今日大臣之登筵陳懇若此難可强而强之是豈體諒之道領相特副所請政官牌招開政領府事下批仍於便殿庭肅拜上曰兵判出去西樞下批政事斯速爲之權承命退出上曰臚唱引儀及贊儀一員卽爲待令事分付賤臣承命出傳仁浩曰大臣謝恩殿庭行禮而臚唱引儀不卽待令事極駭然所當重勘而本院請推之外無他可施之罰何以爲之乎上曰竝拿處可也出擧條上曰領相則不得已體諒許副矣予豈欲自暇自逸於上而徒使卿等爲勞哉今則輔相之責專在於左相予則垂拱仰成矣濟恭曰臣身臣不敢自有而其奈老而無能隨事昏聵則徒貽瘝曠之譏矣豈敢副聖敎之萬一哉且領相旣入於少年章奏間云云則臣亦一般臣之邇來參佐只緣仰成於領相相依以過矣今伏奉領相體諒之敎臣心悵然無以爲達趁今一體許免是臣區區之望也上曰章奏間云云領相則以年老爲言卿則以薦剡爲言卿若以此爲引則將不勝於引義矣卿則雖至八旬豈可以領相今日之許免引而爲例耶予當斷不撓改卿須預爲知悉而入侍史官詳細記注以爲日後訂左可也賤臣承命書之上曰領相几杖宴時卿等竟日宴遊云其時領相亦不爲勞憊乎濟恭曰伊日領相具公服言笑款款竟日湛樂少不爲勞以德談相與期勉曰僚相之受此宴時吾當每每與榮以供太平之樂矣云矣上曰右相八旬後受几杖時領相則當爲幾歲耶濟恭曰其時領相當爲百四歲矣上曰然則尤豈不稀貴哉上曰禮判進前近日雨意頗緊而霈澤尙遲言念民事實爲可悶夏至之節雖云未及而不設禜祭群情亦當泄菀矣卿等之意何如濟恭曰湖南農形可期豐登麥亦登熟故一斗麥價將不過爲四五葉錢雨澤頻霔移秧方張云嶺南則兩麥俱登而川渠漲溢處或有之云湖西則內浦一邊稍遜於他處而今番之雨亦得移秧云關東關北則異於三南雨澤之頻數反不宜於田農間間得雨足可霑潤矣最可悶者兩西也而但夏至尙遠今年則又有閏月而見今多日釀雨霈然之喜不日可期則禱雨之擧似涉煩瀆矣秉模曰大體至於迫不得已然後始乃禱雨則惟今靜而俟之允合道理矣上曰今番纔決關東獄案而際有玉堂上疏其言果好矣若有一分仰格之道諸般入勞費思之事豈敢不爲乎諸道錄啓之七晝夜考閱百餘度判付庶或爲爲民導和而冥應漠然恐懼怵惕之思尤切兢兢矣聖祖曾有肥膚何惜之敎先朝亦嘗莊誦矣苟有可以利於民者予何敢言勞而至於朝廷之事則勞逸不得其所此後則卿等須各各勉勉於此箇道理是予之望也濟恭曰如臣無似徒貽伴食之譏每事一聽於天聖躬之獨勞於上凡幾年矣臣中夜思之只切慙悚之忱今承聖敎切有憂悶者以今番諸道錄啓案判付言之以惻怛之念寓欽恤之意七夜撤漏百度疎決當其紆玉矚而咨且剪金燭而考檢其所勞聖躬費聖精者亦不瑕有損乎上曰念及民事自不覺爲勞矣上曰次對爲之濟恭曰戶曹外都庫木物例於關東私養山買賣許斫而近來關東道臣每以山皆童濯爲言廟堂雖有發關終不許斫外庫木物係是不可不備置者而關東之防報如此則勢將變通而後已安眠島風落松發賣許斫使之取用之意分付何如上曰關東私山量宜取用事分付可也出擧條濟恭曰月蝕已過禮部咨文依例撰出正書安寶後定禁軍騎撥下送于灣府使之傳給鳳城將處以爲轉致北京之地何如上曰依爲之出擧條濟恭曰頃以關西仁賢書院改號事及其他諸條令道臣酌量便否出意見狀聞後更爲稟處之意自禮曹行會矣卽見該監司朴宗甲狀啓則以爲今日崇報箕聖政宜以師道奉之也書院而享箕子求諸禮意固不知十分是當而以師道奉之之意則近之矣府有崇仁殿以奉位版則豈宜一城之內又設一殿使邦家典禮或涉於煩瀆之歸哉古者陵墓無二名堯舜禹湯文武之葬皆墓也而後世未聞追改爲陵也院墓改號事竝仍舊爲便墓名不易則守衛之節亦令殿監守僕依例擧行而似當無別般定制至於祀日之用春秋上丁扁額之去宣賜二字事非難施義亦當爲孝廟宸翰別建一室以奉昭回之光在所不已請令廟堂稟處矣中丁享祀之改以上丁宣賜二字去於扁額及御筆之建閣以奉道臣之見亦無參差此則無容更議而第念書院二字係是尊奉鄕賢之名聖幀奉安之所稱之以此於禮終有所不然然而道啓旣以一城之內疊置兩殿爲重難則改稱曰仁賢學宮亦無不宜蓋不稱殿而稱學宮然後遠近多士方可以尊奉如前出入如前尤豈非便好之事而亦有何難處之端乎臣於此別有所欲陳者箕子墓人或有然疑之議任其荒蕪未見其尊奉臣亦不敢以十分無疑援據以言而但天使之來往其下以箕子墓三字書之於碑面者至今相傳則中國人亦以爲箕聖衣履之藏於此可以知矣我朝凡於祀典雖屬前代陵墓靡不畢擧而獨於聖人之藏未有寒食一開門之事誠爲欠典臣意則別定守直義起歲一祭之規恐爲不可已之事矣上曰他大臣之意何如履素曰事係祀典禮是創行則如臣膚淺之見何敢臆對而若其歲一祭之議則不害於義起似合於崇報恐無不可臣亦無異見矣秉模曰院是講道之所而箕聖所傳者道也書院之稱實無不可不必以學宮改號至於墓祀異於廟饗崇奉之道恐不在於創新禮立新典而以事則重大以義則精微以臣愚陋惟知仍舊之爲寡過矣上曰禮判亦陳所見可也鍾顯曰凡係祀典孰非致愼之地而至若箕聖崇報禮意事體尤爲重大以臣臆見不敢率爾仰對恐當十分講究博詢處之俾歸至當矣上曰諸宰亦陳所見可也文淳曰有衣履之藏而無芬苾之享其在崇奉之道實爲欠闕之典矣持默曰臣之淺見以歲一祭設行似好矣煥之曰書院是講學之所而尊奉箕聖之像者蓋西土鄕人服遺化於千載之下而寓其崇德報功之意也雖比例於一間茅屋祭昭王亦不爲僭則何必自朝家撤其額而改其名乎歷代帝王或墓或陵歲一祭之例求諸古典有可據之例則何獨致疑於箕聖之墓乎然有國之所重者祀典也不敢以膚淺之見臆決以對惟在廣考博詢得其儀文可倣而後行之爲後世法耳昇源曰臣於待罪於成川時入百靈山則有箕聖影殿而乃是肅廟朝所創設也自官歲奉牲醴庶品而平壤墓所則不擧享祀以臣愚淺之見常所滋疑也大臣所奏誠好而事係祀典更加廣詢博訪務叶儀文恐合愼重之道矣龍輔曰墓祭本非故禮故雖於蒼梧會稽之墓歷代以來未聞有享祀之擧今亦博考廣詢十分致愼期無違於制禮本意儘合崇報之道矣書九曰中國亦有箕子墓則在平壤者蓋出傳疑享祀之不擧非有歉於崇報創行新典恐難遽議博考廣詢務歸至當允合愼重之道矣上曰閣臣承旨亦陳所見可也浩修曰祀典變通事係至重不可遽然容議廣考博詢務歸允當恐合愼重之道矣大容曰累千年未遑之典禮以臣謏淺之見不敢倉卒臆對博考已例必叶儀文恐合審愼之道矣勉柱曰事係祀典至重且大恐不可率易斷行其在審愼之道廣考博詢而處之似好矣祖淳曰前史歷代帝王之祭皆行於廟而不行於陵又如鄕先生之享其土者未嘗竝及其墓而祀典莫重不敢臆對惟在博詢處之矣公轍曰墓祭乃是後世之禮今若用之於箕聖之墓爲崇報之道則禮意旣不恰當且平壤衣履之藏亦無眞的考信之文祀典一款有難遽議深加講究而處之恐合愼重之道矣鎭寬曰東方之人受箕子罔極之恩其所崇奉之實雖不專在於儀文等節苟可以致隆則亦當靡不用極事係祀典博詢而處之恐合事宜仁浩曰平壤之殿號崇仁成川之妥安影幀崇奉之道固已無憾而歷代帝王陵寢祀典其例亦罕恐不可輕議矣履翼曰祀典莫重仰請審愼諸臣之言固當然而第於崇報功德之地聖人制禮之隨時義起亦爲合宜矣勉兢曰墓祭殷周時所未有者則到今創行未知必合禮意矣海愚曰祀典創行事體至重臣何敢指一仰對乎吉源曰箕子大聖人也來莅東方大有功德其所崇奉宜無所不用其極旣有藏衣之所似擧薦苾之典矣上曰東國稱小中華而三韓以前大朴之尙爾儀文多草創至今未遑於應行之典禮而然乎與院名一款更令禮判博考指一草記可也出擧條秉模曰參下官之以親嫌相換自有法典以嫌避相換曾無是例敦寧參奉李永老之他司相換雖出特敎金石之典恐不宜因一微官而闊狹且銓堂之以嫌避提奏致勤格外之恩者誠甚未安相換望筒勿施吏曹判書李秉鼎從重推考何如上曰卿言可謂大經大法依爲之李永老則異於他家人待窠卽擬然後始擬他人事分付銓曹可也出擧條上曰前參奉李永老今日政見窠擬入秉模曰京畿水使之以曾經兵使差遣自是政格而時水使李燁未經兵使物論久而不平不可以事屬旣往置之今姑改差兵曹判書權從重推考何如上曰依爲之出擧條秉模曰近因悶旱聖念益復憧憧於民事以臣愚見多少節目間事都不如愼簡親民之官而擇守令三字便成陳談每患爲官擇人之意少爲人擇官之意多轉成數遞之弊莫副分憂之責人才雖曰眇然苟能誠心求之庶幾不中而不遠矣嚴飭銓曹精白一心較邑閑劇量才短長無論文蔭武窠隨政另擇俾有淬勵之實效何如上曰依爲之出擧條秉模曰武經七書校正之役頃以行護軍李書九句管之意仰達蒙允矣他書編校尙未訖工勢似然矣以大護軍徐浩修差下使之專意校正何如上曰依爲之出擧條上曰漢城府草記以適値齋日未卽賜批也不擾三字爲鎭安第一義而南門外失火後近十日忽然發甘謂之禁火以訛傳訛畢竟做出勿爲炊飯之說一場騷擾者此豈成說乎非但當部官之勘罪他部官亦當先汰後拿則發甘之判尹斷不可仍而置之卿等亦聞其傳說耶履素曰臣家偏近路邊故親聞洞任輩傳呼之聲矣命書漢城府草記判付上曰臺諫牌去來催促仍敎曰臺諫例於次對入參若或有甚情勢不入來然後始乃出牌而今則次對命下自政院例請牌招者已違故規旣出牌之後爲臺諫者以不進爲一副當抄訣寧有如許道理今番一勿違牌事嚴飭分付賤臣承命出傳上曰領府事行禮斯速爲之仁浩曰寶押旣下而乃以無押煩稟事極駭然當該尙瑞院官員所當重勘而本院請推之外無他可施之罰何以爲之乎上曰拿處可也出擧條命書榻敎曰當該尙瑞院官員拿處引儀唱領府事行禮上曰領府事入侍出榻敎樂性進伏上曰領相登第十年後始爲加資耶樂性曰登第九年後爲加資矣上曰爲正卿以前多年沈屈無如領相者今日之如是致位亦安知非晩成之效耶古則四十始仕五十命爲大夫自有次第而我朝吏郞一窠爲堂上階梯年少新進一經此任腰金頂玉唾手可期如是而徒致紛紜者亦豈成說乎近來革罷良以此也仍敎樂性曰卿旣免中書之勞好就西樞之閑可謂平地神仙矣濟恭曰恩禮至此如臣等傍觀者亦且榮耀則其在領相之心安得不感祝乎上曰領相行禮後想多勞矣命先退上曰大臣就座仁浩曰藩臣遞來親納密符例也而前忠淸監司林濟遠謂有身病徑還鄕廬使其褊裨替納密符事甚未安推考何如上曰勿推可也出擧條命書榻敎曰前參奉尹慶曾今日政見窠擬入上曰金奉朝賀入侍仍命龍輔傳諭後偕入龍輔承命出與奉朝賀金鍾秀偕入進伏上曰卿必以過齋後承候來待而以卿筋力何爲入來也鍾秀曰今日何可不爲承候乎上曰卿之神觀猶勝於自兔山上來時矣何間當就養耶鎭秀曰數三日內當下往矣上曰抱川爲一日程耶鍾秀曰然矣上曰便近如此故使之相換卿若下去優游疏暢則必當有勝矣鍾秀曰永平山水甚好云下往後欲觀病勢差減時時疏暢爲計矣上曰卿之同入於次對亦甚稀罕故入侍傳敎以此書出而適未從容須好好下去以爲閑養也命鍾秀先退上曰下直閫帥守令入侍出榻敎賤臣承命出與南兵使曺允精濟州牧使曺命楫豐德府使金珠淵偕入進伏各奏職姓名敎允精曰爾之爲黃海兵使時不可急路馳往故姑令改差而旣欲長發則豈可使不爲一兵使乎北關水土甚好爾須下往留意於戎務等節必善爲之也敎命楫曰耽羅逖矣王化猶阻況當年前瘡夷之餘乎汝須下往善爲之也命次對先退上曰諸承旨進前上曰公事不必盡爲讀奏退出後依例各書判付可也命書榻敎曰京畿水使當日辭朝命書傳敎曰飭已施前捕將徐有大柳考源敍用前禁衛大將徐有大仍任卽爲牌招傳授命召達淳曰奏御文字事體至重審理獄案所關何如而今番刑曹啓目旣多誤字字劃亦甚草率京畿啓本不但字多錯誤囚推月日間或換書供招付籤亦有疊錄事甚未安不可無警刑曹堂上及當該道臣竝推考何如上曰依爲之出擧條達淳曰今番京外獄案審理判付爲一百一度而以其朝報傳寫之際易致誤字落書之弊故伏承不必盡頒之下敎矣第伏念今番審理旣用疏決之例文案判付亦當一一謄頒適有區區愚見敢此仰達矣上曰朝報吏亦人耳百餘度判付使之盡頒若有誤落而徒被各該司之鞭扑則憫旱恤囚之擧適爲渠輩宛轉呻吟之苦渠輩豈可堪乎依初下敎勿爲全錄只以營邑之臣罷拿及烈行旌褒之判下出朝報可也出擧條達淳曰凡係死囚之案旣有格例亦貴詳悉而近來京外獄案每因抄錄槪略之故罪人年歲不錄於原案非但違式有欠考據此後則申明舊例雖於單抄登聞之案亦皆懸註其年歲似好故敢此仰達矣上曰依爲之諸道使之一體知悉可也出擧條達淳曰今番審理時長湍府秦順得獄案判付內檢官拿處事初檢官旣身故不必獨勘覆檢官事命下而覆檢官朔寧前郡守朴宗柱拿來草記混爲捧入臣不勝惶恐草記未下之前囚單子徑先入啓事甚未安當該禁府堂上推考朴宗柱囚單子勿施何如上曰依爲之出擧條仍命退承史以次退出